KLASA: 034-05/24-01/50

URBROJ: 711-02-01/05-2024-02

Zagreb, 22. ožujka 2024.

**KREŠIMIR BOŽIĆ**

**ravnatelj** **Zavoda za hitnu medicinu**

**Krapinsko-zagorske županije**

**Predmet: mišljenje na zahtjev obveznika Krešimira Božića**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 18. ožujka 2024. pod klasifikacijskom oznakom KLASA: 034-05/24-01/50 zaprimilo zahtjev za davanjem mišljenja koji je podnio obveznik Krešimir Božić, ravnatelj Zavoda za hitnu medicinu Krapinsko-zagorske županije.

U podnesenom zahtjevu obveznik je naveo da je po struci diplomirani pravnik i da godinama sudjeluje u radu izbornih povjerenstava slijedom čega traži mišljenje može li na predstojećim izborima za zastupnike u Hrvatski sabor obavljati poslove predsjednika ili člana općinskog izbornog povjerenstva.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 44. sjednici održanoj 22. ožujka 2024., obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici dužni prijaviti Povjerenstvu primitke iz stavaka 2. i 3. navedenog članka.

Člankom 51. Zakona o izborima zastupnika u Hrvatski sabor („Narodne novine“, broj 116/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 66/15., 104/15. i 98/19.) propisano je da su tijela za provedbu izbora zastupnika u Hrvatski sabor: Državno izborno povjerenstvo, izborna povjerenstva izbornih jedinica, općinska i gradska izborna povjerenstva i birački odbori.

Člankom 58. stavkom 1. Zakona o izborima zastupnika u Hrvatski sabor propisano je da izborno povjerenstvo izborne jedinice ima stalni i prošireni sastav. Stavkom 2. istog članka propisano je da stalni sastav izbornog povjerenstva izborne jedinice čine predsjednik i dva člana te njihovi zamjenici, dok je stavkom 3. propisano da predsjednika, članove, zamjenika predsjednika i zamjenike članova stalnog sastava izbornog povjerenstva izborne jedinice imenuje Državno izborno povjerenstvo iz reda sudaca i istaknutih pravnika.

Člankom 67. stavcima 1. i 2. Zakona o izborima zastupnika u Hrvatski sabor propisano je da općinska i gradska izborna povjerenstva imenuje izborno povjerenstvo izborne jedinice te da se na sastav i izbor općinskih i gradskih izbornih povjerenstava primjenjuju ista pravila kao i za sastav i izbor izbornog povjerenstva izborne jedinice.

Člankom 68. Zakona o izborima zastupnika u Hrvatski sabor propisano je da općinska i gradska izborna povjerenstva: predlažu izbornom povjerenstvu izbornih jedinica utvrđivanje biračkih mjesta na području općine, odnosno grada, predlažu imenovanje biračkih odbora na području općine, odnosno grada, predlažu raspuštanje biračkih odbora u slučajevima predviđenima tim Zakonom, prikupljaju podatke o izborima i prosljeđuju ih izbornom povjerenstvu izborne jedinice, obavljaju i druge poslove koje na njih iz svoga djelokruga prenese izborno povjerenstvo izborne jedinice.

Povjerenstvo smatra da se u slučaju obavljanja funkcije predsjednika ili članova stalnog sastava općinskog izbornog povjerenstva, koji se imenuju iz reda sudaca i istaknutih pravnika, radi o obavljanju stručnih poslova čija je svrha zakonita provedba izbora, kao i da se radi o poslovima koji su po svojoj prirodi povremenog karaktera, s obzirom na to da se izbori za zastupnike u Hrvatski sabor provode periodično odnosno nakon proteka određenog (mandatnog) vremenskog razdoblja.

Slijedom svega navedenog, obveznik Krešimir Božić može istodobno uz obnašanje dužnosti ravnatelja Zavoda za hitnu medicinu Krapinsko-zagorske županije sudjelovati u radu stalnog sastava općinskog izbornog povjerenstva te za to primati i naknadu, ali je navedenu naknadu dužan prijaviti u svojoj imovinskoj kartici.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Krešimir Božić, elektroničkom dostavom
2. Objava na internetskoj stranici Povjerenstva
3. Pismohrana